Haderslevartiklerne

Haderslevartiklerne (ty.: Haderslebener Artikel) er en række trossætninger eller 'artikler', som Hertug Christian (fra 1534 Christian 3.) lod udarbejde i 1528 for sit område Haderslev-Tørning Len. Dermed satte han gang i Reformationen knap ti år før dens indførelse 1536 i hele Danmark med Den rette Ordinants.
Artiklerne er en indkredsning af hvad en luthersk kirkeordning kunne være, udarbejdet et par år før Den augsburgske bekendelse, Confessio Augustana, fra 1530 forelå.

Prins Christians baggrund 
Den 18-årige prins Christian havde med sin hofmester Johan Rantzau oplevet Martin Luther på rigsdagen i Worms 1521, og da han desuden som barn havde haft en huslærer eller 'tugtemester', der var kritiker af den katolske kirke, Wolfgang von Utenhof, var han lydhør for den nye lære.

Omlægningen til luthersk kristendom 
Ved sit giftermål 1525 fik Christian som underhold Haderslev-Tørning Len, hvor han påbegyndte indførelsen af den lutherske lære. Til hjælp fik han tilkaldt to tyske teologer Eberhard Weidensee og Johann Wendt som havde studeret i Wittenberg, og hvis opgave det blev at omskole egnens præster til luthersk kristendom. Det var til denne omskoling at de såkaldte Haderslevartikler blev udarbejdet med hjælp fra de to teologer. Wenth blev lærer på præsteskolen eller 'pastoralseminariet' i Haderslev, og Weidensee blev lenets første 'superintendent', biskop.

1528 blev områdets præster indkaldt til møde i Haderslev hvor de blev præsenteret for artiklerne, hvis plattyske titel var Artickel vor de kerkheren up den Dorpern ('Artikler for landsbyernes præster')

Der var tale om en reformation fra oven. Præsterne måtte aflægge ed til hertugen, og P.G. Lindhardt kalder præsteskolen i Haderslev for en 'statsinstitution', et naturligt led i en luthersk landskirkelig kirkeprovins.

Artiklerne 
De 22 artikler omhandler gudstjenesten, nadveren, forbud for messer for de døde, kirkeårets helligdage, vejledning i lutherske prædikener, om brug af Luthers katekismus, påskens gudstjenester, at præsterne skal gifte sig, provsternes tilsyn, dåbens afholdelse på dansk, sygebesøg.

Noter

Litteratur 
 Martin Schwarz Lausten (2004, 1987): Danmarks kirkehistorie 3. udgave., side 108f. 
 Den danske Kirkes Historie (red. Hal Koch m.fl.) bind III, afsnit 'Sønderjylland' side 318ff af P.G. Lindhardt
 Carsten Bach-Nielsen & Niels Henrik Gregersen (red.): Reformationen i dansk kirke og kultur, 2017, bind I, side 56, 127-129, 216.

Se også 
 Reformationen i Danmark, afsnit om 1525-30
 Haderslev-Tørning Len – Den augsburgske bekendelse fra 1530 – Johannes Bugenhagen

Eksterne henvisninger 
 "Haderslev-artiklerne 1528" fra Lutherdansk.dk med introduktion og artiklerne på dansk
 "Haderslev - Nordens Wittenberg" fra Haderslevstift.dk med billede og kort over områderne – "Haderslev-artiklerne" fra Haderslevstift.dk med omtale af en 'opdateret version' kaldet "Haderslev-artiklerne 2007"
 "Haderslev-artikler"  fra Reformationen.nu med kort beskrivelse af de 22 artikler – Flere henvisninger  til separate artikler om reformationen i Haderslev.
 "Lutherske kirker mellem dansk og tysk" – Omrids af Sønderjyllands kirkehistorie efter reformationen. Af Lars N. Henningsen fra Tidsskrift.dk (pdf-fil)




Lutheranisme
Kirkehistoriske skrifter
Teologi